b"\n_START_ARTICLE_\nRegionalisme valenci\xc3\xa0\n_START_PARAGRAPH_\nEl regionalisme valenci\xc3\xa0 \xc3\xa9s un moviment cultural i pol\xc3\xadtic que propugna la recuperaci\xc3\xb3 de la identitat pr\xc3\xb2pia (idioma, hist\xc3\xb2ria, tradicions i altres peculiaritats) del Pa\xc3\xads Valenci\xc3\xa0. Pol\xc3\xadticament, els regionalistes s\xc3\xb3n partidaris de la descentralitzaci\xc3\xb3 administrativa de l'Estat espanyol i, en alguns casos, del reconeixement del Dret Foral Valenci\xc3\xa0 i de l'augment de l'autogovern de l'autonomia valenciana. Hist\xc3\xb2ricament, va sorgir durant els primers anys de la Restauraci\xc3\xb3 borb\xc3\xb2nica (darrer ter\xc3\xa7 del segle XIX).\n_START_SECTION_\nOr\xc3\xadgens\n_START_PARAGRAPH_\nA partir de 1808, els sectors liberals, de gran influ\xc3\xa8ncia al Pa\xc3\xads Valenci\xc3\xa0, difongueren un imaginari sobre la identitat espanyola de marcat car\xc3\xa0cter nacionalista que trencaren amb qualsevol concepci\xc3\xb3 identit\xc3\xa0ria pr\xc3\xa8via, ja que la desaparici\xc3\xb3 del Regne de Val\xc3\xa8ncia cent anys abans provoca que els marcadors etnosimb\xc3\xb2lics dels valencians estigueren formats per una mem\xc3\xb2ria compartida d'abast desigual, una llengua diferent de l'oficial i un gentilici com\xc3\xba, el de valencians, que oficialment sols correspondria als habitants de la Prov\xc3\xadncia de Val\xc3\xa8ncia a partir de la Divisi\xc3\xb3 territorial d'Espanya de 1833. \xc3\x89s en este context que naixeria la concepci\xc3\xb3 de la identitat valenciana ens els seus trets b\xc3\xa0sics que a hui en dia encara perduren com a eixos b\xc3\xa0sics i centrals de la identitat valenciana._NEWLINE_El regionalisme valenci\xc3\xa0 naix a partir de la Renaixen\xc3\xa7a liter\xc3\xa0ria. El moviment valenci\xc3\xa0 es va caracteritzar pel predomini d'una ideologia conservadora, regionalista, folkloritzant, per\xc3\xb2 tamb\xc3\xa9 catalan\xc3\xb3fila, valors tots representats per la figura de Teodor Llorente, l'exponent de major qualitat liter\xc3\xa0ria del moment i l\xc3\xadder del moviment renaixentista, qui entenia la valencianitat des d'una \xc3\xb2ptica regional, supeditada a la idea de Naci\xc3\xb3 Espanyola. Si b\xc3\xa9 \xc3\xa9s a partir de la Renaixen\xc3\xa7a que comen\xc3\xa7a el proc\xc3\xa9s de construcci\xc3\xb3 simb\xc3\xb2lica de la identitat valenciana, esta es fixaria entre 1878 (amb la fundaci\xc3\xb3 de Lo Rat Penat) i l'Exposici\xc3\xb3 Regional Valenciana de 1909, moment en el qual el regionalisme valenci\xc3\xa0 es consolida, i el seu imaginari es difon entre grups socials molt amplis._NEWLINE_\xc3\x89s amb l'entrada al segle XX que el regionalisme valenci\xc3\xa0 comen\xc3\xa7a a polititzar-se amb l'aparici\xc3\xb3 de grups com la Joventut Valencianista i altres col\xc2\xb7lectius de joves que prendrien a Teodor Llorente i Lo Rat Penat com a refer\xc3\xa8ncia primig\xc3\xa8nia, i que alhora, serien ben vistos pels lletraferits conservadors, que fins i tot arribarien a participar del moviment pol\xc3\xadtic naixent.\n_START_SECTION_\nEl regionalisme durant el franquisme\n_START_PARAGRAPH_\nAmb la vict\xc3\xb2ria franquista despr\xc3\xa9s de la Guerra Civil Espanyola, les dretes locals s'integrarien de manera bastant activa dins de l'estructura del nou r\xc3\xa8gim. A\xc3\xa7\xc3\xb2 faria que el marc simb\xc3\xb2lic del regionalisme valenci\xc3\xa0 tinguera una continu\xc3\xaftat en la societat, alhora que el r\xc3\xa8gim franquista podia instrumentalitzar este marc simb\xc3\xb2lic, cultural i referencial. A\xc3\xa7\xc3\xb2 provocaria que el regionalisme esdevinguera, durant la dictadura, en un element reaccionari i enyorad\xc3\xads._NEWLINE_Durant la post-guerra, la majoria d'elements partidaris del nacionalisme valenci\xc3\xa0, vinculats a l'esquerra en gran part, s\xc3\xb3n exiliats o represaliats. Sols la societat Lo Rat Penat pot mantenir la seua activitat, i despr\xc3\xa9s de purgar-hi elements nacionalistes com Xavier Casp i Miquel Adlert, les activitats dels quals serien permeses en tant que estaven impregnades d'un fort catolicisme. En 1943, fundarien l'editorial Torre, \xc3\xbanica editorial que publicaria en valenci\xc3\xa0 durant els anys 40, en una situaci\xc3\xb3 de precarietat econ\xc3\xb2mica i quasi-clandestinitat. Que les obres de l'editorial Torre passaren la censura sols va ser possible gr\xc3\xa0cies al fet que un valencianista conservador integrat al r\xc3\xa8gim, Joan Beneyto, tinguera c\xc3\xa0rrecs a l'oficina de censura i permetera que les escasses obres que l'editorial publicava passaren la censura del r\xc3\xa8gim sense majors problemes._NEWLINE_Pel que fa a Lo Rat Penat, romandr\xc3\xa0 controlada pel r\xc3\xa8gim, i es dedicar\xc3\xa0 a realitzar tasques folkl\xc3\xb2riques, relacionades amb les festes valencianes i la religi\xc3\xb3. A finals dels anys 40 entren a formar part de l'associaci\xc3\xb3 nous valencianistes com Carles Salvador, qui comen\xc3\xa7ar\xc3\xa0 els seus cursos de llengua._NEWLINE_En acabar la dictadura, el del regionalisme era l'\xc3\xbanic discurs valencianista que havia gaudit de difusi\xc3\xb3 i continu\xc3\xaftat en el temps, pel que la majoria de valencians van sentir-se representats per esta f\xc3\xb3rmula identit\xc3\xa0ria, sense que aix\xc3\xb2 significara l'acceptaci\xc3\xb3  dels valors pol\xc3\xadtics del r\xc3\xa8gim franquista, com demostraria el fet que l'esquerra pol\xc3\xadtica triomfara a les primeres eleccions democr\xc3\xa0tiques al Pa\xc3\xads Valenci\xc3\xa0. L'esquerra valenciana de la transici\xc3\xb3 estava influenciada pel discurs nacionalista que, especialment des dels anys 1960 havien tingut una nova espenta amb aportacions com les de Joan Fuster, que represent\xc3\xa0 una alternativa identit\xc3\xa0ria de forta c\xc3\xa0rrega pol\xc3\xadtica a la identitat regional. Estes dos concepcions topetaran en un moment hist\xc3\xb2ric conegut com a Batalla de Val\xc3\xa8ncia, un per\xc3\xadode on la lluita entre l'esquerra i la dreta per l'hegemonia pol\xc3\xadtica al Pa\xc3\xads Valenci\xc3\xa0 va fer que esta \xc3\xbaltima considerara el minoritari per\xc3\xb2 influent catalanisme com un referent a batre, sobretot pel seu lloc aparentment central en l'imaginari pol\xc3\xadtic i cultural de l'esquerra dels anys 70, que incorpora en este moment una vessant valencianista que abans no tenia. A partir d'este moment, la dreta aconseguir\xc3\xa0 estigmatitzar el pol\xc3\xadticament feble nacionalisme valenci\xc3\xa0, estrangeritzant-lo i qualificant-lo de catalanista, alhora que aconseguir\xc3\xa0 relacionar de manera reeixida l'anticatalanisme amb el regionalisme valenci\xc3\xa0. Apareixeria aleshores el blaverisme, un tipus de regionalisme marcadament anticatalanista, i que practicaria un secessionisme ling\xc3\xbc\xc3\xadstic del valenci\xc3\xa0 respecte a la resta de parles de la llengua catalana."